የዓለም ባንክ  ለኢትዮጵያ የተቀናጀ የምግብ ዋስትና ፕሮግራም የመቶ ሚሊዮን ዶላር ድጋፍ አደረገ
የዓለም ባንክ በኢትዮጵያ ለተቀናጀ የምግብ ዋስትና ፕሮግራም የሚውል ተጨማሪ የመቶ ሚሊዮን ዶላር ድጋፍ አፀደቀ።በአፍሪካ ቀንድ በተከሰተው ድርቅ በኢትዮጵያ የአፋርና ሶማሌ ክልል አርብቶ አደሮች ለከፋ ችግር ተጋልጠዋል።በመሆኑም ኢትዮጵያ ለ7 ነጥብ 7 ሚሊዮን ዜጎቿ ምግብና ሌሎች ድጋፎች የሚውል የ742 ሚሊዮን ዶላር የአስቸኳይ እርዳታ ጥሪ ማስተላለፏ ይታወሳል።የዓለም ባንክም ባለፈው ዓመት የመቶ ሚሊዮን ዶላር ድጋፍ ሰጥቷል።ኢትዮጵያ በኤልኒኖ ሳቢያ በተደጋጋሚ ያጋጠማትን ድርቅ በራሷ ስትቋቋም መቆየቷንና ዘንድሮ ለዓለም አቀፉ ማህበረሰብ ያቀረበችውን ጥያቄ ተከትሎ የዓለም ባንክ ለተቀናጀ የምግብ ዋስትና ፕሮግራም የሚውል ተጨማሪ የመቶ ሚሊዮን ዶላር ድጋፍ ማፅደቁን አስታውቋል።በዓለም አቀፍ ደረጃ ከሚደረጉ የምግብ ዋስትና ፕሮግራሞች በትልቅነቱ የሚታወቀው የተቀናጀ የምግብ ዋስትና የተሰኘው ይህ ፕሮግራም የዓለም ባንክን ጨምሮ ከ11 ለጋሽ ድርጅቶች የሚሰበሰብ ገንዘብ ነው።የምግብ ዋስትና ፕሮግራሙ በግማሽ ያህሉ በድርቅ ተጎጂ አካባቢዎች የሚተገበር ሲሆን ስምንት ሚሊዮን ዜጎች በመደበኛ የገንዘብ ክፍያና በምግብ እርዳታ ተጠቃሚ ይሆናሉ።በተቀናጀው የምግብ ዋስትና ፕሮግራም ተጠቃሚ የህብረተሰብ ክፍሎች በአካባቢ ጥበቃ፣ በመስኖ ልማትና በደን ክብካቤ የማህበረሰብ የልማት ስራዎች ድጋፍ ያገኛሉ።በድርቅ ለተጎዱ አካባቢዎች የሚደረገው ድጋፍ አዳዲስ ተጠቃሚዎችን እንደሚያካትትና የፕሮግራሙ ወቅትም ከአምስት ወደ ሰባት ወራት እንደሚራዘም ባንኩ አስታውቋል።የምግብ ፕሮግራሙ ተጎጂዎችን ከአስቸኳይ እርዳታ ማውጣት የሚያስችል እንደሆነም ተመልክቷል።በኢትዮጵያ የዓለም ባንክ ዳይሬክተር ካርላይን ተርክ የድርቅ አደጋ በኢትዮጵያ አዲስ አለመሆኑን ገልጸው ባንኩ፣ ከረድኤት ድርጅቶችና ከኢትዮጵያ መንግስት ጋር በመተባበር የአቅም ግንባታ ስራ እየያከናወነ መሆኑን አስታውቀዋል።( ኢዜአ)